Kaikille Kalevala-koruille (pl. helminauhakorut) suosittelemme käytön jälkeen pesua lämpimällä vedellä ja miedolla saippualla, varsinkin jos koru on käytössä joutunut kosketuksiin kosmetiikan kanssa (voiteet, parfyymit, hiuslakat jne). Koru on hyvä säilyttää alkuperäispakkauksessaan. Lisäsuojaa korulle ilman epäpuhtauksien tummuttavaa vaikutusta vastaan antaa tiivis muovipussi, esimerkiksi minigrip-pussi. Kylpyhuoneen lavuaarin reuna ei ole oikea paikka säilyttää koruja.



Hopeakorut

Kalevala-hopeakorut valmistetaan sterlinghopeasta, joka sisältää 92,5 painoprosenttia hopeaa ja 7,5 % kuparia. Käyttämästämme hopeasta yli 80 % on kierrätettyä, loput pohjoismaisista kaivoksista. Kaikki hopeakorut pinnoitetaan puhtaalla hopealla. Osa hopeakoruista värjätään hopeoinnin jälkeen vielä tummalla patinavärillä, joka korun uurteissa ja syvennyksissä tuo korun koristekuviot kauniisti esiin. Korujen materiaalitiedoissa kirkas hopea tarkoittaa sitä, ettei korua ole hopeoinnin jälkeen värjätty. Ajan myötä kaikki hopeakorut tummuvat. Tummumista voi ehkäistä korun säännöllisellä puhdistuksella ja oikealla säilytyksellä (ks. johdanto). Hopeakorun pintaan tulleet tummentumat voi poistaa Kalevala-puhdistusliinalla. Liinapuhdistuksen jälkeen koru on hyvä pestä miedossa saippuavedessä, jottei liinan sisältämä puhdistusaine tahraa vaatteita. Hopeakoruihin istutettujen kivien puhdistamiseen puhdistusliina ei sovellu. Mattapintaisia tai hyvin kolmiulotteisia voi olla hankala puhdistaa puhdistusliinalla. Kultasepänliikkeissä myydään erityisiä hopeanpuhdistusnesteitä, joihin koru upotetaan hetkeksi. Upotuksen jälkeen koru huuhdellaan välittömästi runsaalla juoksevalla vedellä. Huomioithan, että hopeanpuhdistusnesteet sisältävät erittäin voimakkaita kemikaaleja, ja puhdistusnesteitä käytettäessä valmistajan antamia käyttöohjeita on noudatettava ehdottoman tarkasti. Värjättyjä hopeakoruja ei suositella puhdistettavaksi hopeanpuhdistusnesteessä, koska puhdistusneste saattaa hävittää korusta värjäyksen ja tekee siitä kokonaan kirkkaan. Tummuneet hopeakorut voi myös toimittaa Kalevalan huoltopalveluun, jossa ne puhdistetaan alkuperäiseen loistoonsa korvausta vastaan.



Pronssikorut

Kalevala-pronssikorut valmistetaan kirkkaina tai värjättyinä. Kirkkaat pronssikorut on käsitelty niin, että ne loistavat kuin kulta. Kullattuja ne eivät kuitenkaan ole. Värjätyt pronssikorut, joita on valtaosa Kalevala Originals -malliston koruista, on käsitelty tummalla patinavärillä, joka korun uurteissa ja syvennyksissä tuo korun koristekuviot kauniisti esiin. Pronssi on kuparin, tinan ja sinkin seos, jolle on ominaista nopeampi tummuminen kuin jalometalleille. Uusissa pronssikoruissa on korua suojaava lakkapinta, joka ehkäisee korun tummumista ja värin irtoamista ihoon tai herkkiin vaaleisiin materiaaleihin. Pronssilukkoja ei kuitenkaan voi suojata lakalla lukkomekanismin tukkeutumisen takia. Näin ollen lukot tummuvat nopeammin käytössä. Lakkapinta vahingoittuu erilaisten kemikaalien vaikutuksesta ja kuluu käytössä. Korut on suositeltavaa riisua urheilun, saunomisen ja suolaisessa, mineraalipitoisessa tai klooratussa vedessä uimisen ajaksi. Kalevala-puhdistusliinalla voi kiillottaa kohdat, jotka ovat himmentyneet suojalakan kuluttua pois. Liinapuhdistuksen jälkeen koru on hyvä pestä miedossa saippuavedessä, jottei liinan sisältämä puhdistusaine tahraa vaatteita. Tarvittaessa suojalakkaus voidaan uusia Kalevalan huoltopalvelussa korvausta vastaan.



Kultakorut

Kalevala-kultakorut valmistetaan joko 18 tai 14 karaatin kelta- tai valkokullasta. 18 karaatin kultaseos sisältää 75,0 painoprosenttia puhdasta kultaa, 14 karaatin kultaseos 58,5. Keltakulta sisältää kullan lisäksi hopeaa ja kuparia, valkokulta hopeaa ja palladiumia. Käytämme ainoastaan kierrätettyä kultaa. Kultakorut eivät juuri tummu vuosikymmenienkään saatossa, ja kotihoidoksi riittää yleensä saippuapesu. Tarvittaessa kultakorut voi puhdistaa myös erityisellä kullanpuhdistusaineella, jota myydään kultasepänliikkeissä. Vaikka kultaseokset eivät juurikaan tummu, ne ovat verrattain pehmeitä metalliseoksia, ja niistä valmistetut korut kuluvat käytössä. Siksi suosittelemme kultaisille Kalevala-koruille säännöllistä huoltoa Kalevalan huoltopalvelussa, jossa korut puhdistetaan, kiillotetaan, kuluneet osat kunnostetaan ja korujen mahdolliset kivi-istutukset tarkistetaan korvausta vastaan.



Helmikorut

Paras neuvo helmikorujen käyttäjälle on: helmikorut puetaan viimeiseksi ja riisutaan ensimmäiseksi. Helmet on hyvä pyyhkiä jokaisen käytön jälkeen puhtaalla, pehmeällä kankaalla. Helmikoruille suosittelemme säännöllistä huoltoa Kalevalan huoltopalvelussa, jossa koru puhdistetaan ja helmien punonta tarkistetaan ja tarvittaessa uusitaan korvausta vastaan.